Uncategorized | Herriemerrie
Julle weet teen die tyd al dat die HAT 'n foto van my as die definisie van nuuskierig het. Verder, word ek dikwels verwyt dat ek te maklik veroordeel (judgemental). As daar nou een ding is wat ek nie kan weerstaan nie, is dit om foto's te neem waar ek nie mag nie.
Sit nou 'n mens soos ek in Amsterdam (Nederland) en jy kan verseker wees dat ek in die rooiligdistrik gaan rondneus. Om die rooiligte nou behoorlik te beskou, is ons na donker in die berugde distrik in. Na so 'n paar draaie, is ons nogal half teleurgesteld. Geen rooi ligte nie. Ons onderneem om net nog om die hoek te gaan kyk, en daar is dit.
Ek het nou nie veel nut vir die dames nie. Nogtans het 'n paar dinge my die aand geskok. Die mans maak regtig die deur oop om die besigheid daar en dan te beklink. Daar is heelwat van die stalletjies met toe gordyne. Diegene wat op skou was, is baie ongeërgd. Hulle speel op hulle selfone of gesels met hulle kollegas soos 'n mens maar tydens 'n stil oomblik by die werk maak. Die skokkendste van alles is dat ek nie 'n foto wou neem nie.
Dit is debateerbaar dat prostitusie die oudste beroep op aarde is. Dit mag dalk nie die oudste wees nie, maar dit is beslis een van die eerste beroepe vir vrouens. Dit was vir eeue lank die enigste manier vir vrouens om 'n inkomste te verdien as sy nie 'n manlike figuur gehad het wat vir haar gesorg het. Dit bestaan vandag nog, in alle lande en in alle sfere.
Prostitusie word dikwels met minagting bejeën. Hoe regverdig is dit?
Ek is nie seker of daar mense (daar is immers manlike prostitute ook) is wat prostitute wil word nie. Dit is egter 'n feit dat baie (die meerderheid?) mense daar ingedwing word. Soms fisies – sonder dat die slagoffer enigsins 'n keuse het; soms deur desperaatheid. Wat is immers die grootste sonde? Om jou lyf te verkoop of om jou kinders te laat doodgaan van die honger as jy hulle kon help?
Durf ons neersien op prostitute? Behoort ons nie eerder dankbaar te wees dat ons nie in dieselfde posisie gedwing is nie? Daardie nag in Amsterdam het ek besef dat as ek 'n foto sou neem van een van die vrouens, buit ek haar ook uit. Watse reg het 'n mens om 'n ander uit te buit?
Sê ek dat prostitusie 'n aanvaarbare beroep is?
Kan enige een 'n oordeel vel oor wat aanvaarbaar is om te oorleef?
In 'n ideale wêreld sal niemand in die posisie ingedwing word nie. Die omstandighede wat mense in prostitusie indwing, is was onaanvaarbaar is. Dit is wat uitgeroei moet word. Nie die mens wat 'n slagoffer van hulle omstandighede is nie.
Breinvasbrand: Wie was die prostituut in die Bybel wat Joshua gehelp het om Jerigo te ontsnap?
Breinlosbrand: Olga was reg met Charles Moore?
Kategorieë : So Wroeg ons, Uncategorized
Vandag is 20 jaar na Moeder Teresa se dood.
Ek onthou dat baie mense – Protestant en Katoliek – na haar opgesien het terwyl sy gelewe het. Mense het geglo dat sy 'n engel was, iemand wat haar lewe opgeoffer het om die armstes onder die armstes te dien. Sy was immers 'n rykmansdogter, iemand wat haar lewe in luukse kon deurbring.
Deesdae, is daar meer en meer mense wat haar kritiseer. Diegene wat aanvoer dat sy mense in hulle lyding probeer bekeer het. Ander voer weer aan dat sy mense opsetlik laat ly het omdat sy gedink het lyding en armoede is mooi.
Ek is nie seker of die kritici net hulle eie afleidings maak en of hulle daar was toe sy haar werk gedoen het nie. Ek onthou wel hoe Indië haar met haar afsterwe geloof het. Volgens hulle het sy goeie werk gedoen.
Kategorieë : RIV, Uncategorized
En die laaste kers
So het ons nou uiteindelik by die laaste, wit kers op ons Advent krans uitgekom. Die wit kers in die middel wat Christus verteenwoordig en lewe simboliseer.
Mag die Kersfees 'n nuwe lewe vol van hoop, liefde, vreuge en vrede vir een en almal van julle wees.
Prins van Cambridge
Teen die tyd is julle seker al moeg gelees en geluister na die nuwe baba! Wel ek nie… dis altyd lekker om van nuwelinge te hoor!
Ek is net bly ons het darem al 'n foto gesien! Nie dat ons al een van North West gesien het nie, shame haar ouers is seker besig om te kyk wie die meeste geld vir hulle sal gee vir daai eerste foto!
So wat dink julle gaan die klein of te wel groot mannetjie se name wees? Sy Pa se name is William Arthur Philip Louis… Oupa is Charles Philip Arthur George en Oupagrootjie Philip.
Almal dink George… wat dink julle?
Vraag vir die dag: Die nuwe Prins is nou 3de in lyn vir die kroon, wat beteken Harry is nou 4de… wie is lucky number 7?
Ek hoor vanoggend op Eye Witness News dat een of ander Karate Sensei skuldig gaan pleit op verskeie aanklagte van Seksuele en Onsedelike aanranding. Hy reken glo dat die die maklikste pad is om te volg, maar volstaan dat dit onmoontlik is om karate af te rig sonder om aan die studente te raak.
Vir 'n verandering 'n onderwerp waaroor ek persoonlike ondervinding het. Ek was immers jare lank 'n karateka gewees. In die tyd het ek met tye klasse aangebied en dikwels juniors gehelp met hulle bewegings. Dit is seker nie onmoontlik om karate af te rig sonder om aan die studente te raak nie. Dit is bloot net makliker om 'n liggaamsdeel reg te draai as om die klas op te hou van 'n lang en moeilike verduideliking van presies hoe 'n arm, been, heup, kop of skouers moet wees te deel.
Daar is egter een baie belangrike punt om in gedagte te hou. Die "aanraking" is bloot funksioneel. Ek is oor die algemeen nie baie gemaklik om aan mense te vat of om dat mense aan my vat nie. Dit het my egter nooit in 'n karateklas gepla nie. Daar is 'n doel met elke beweging en dit help die student om die beweging meer korrek uit te voer. Dit is amper soos om tafel te dek, alles moet presies reg wees.
Om eerlik te wees het ek nooit regtig voor vanoggend daaroor gedink nie. Dit was bloot net nie 'n dink werd nie. Dit was 'n "tap" met die voet dat die knie van die student ver genoeg vorentoe gestoot is. 'n Vinnige draai van 'n voet of van die heupe dat die posisie effektief is. Soms net 'n vinger op 'n vuis of op 'n elmboog om die student te herinner hoe 'n posisie moet lyk. Daar was soms grepe en skerm wat mense nader aan die ander liggaam gebring het. Tog was dit altyd met die doel om perfeksie na te jaag. Niemand het ooit gewonder of dit onskuldig al dan nie was nie. Dit was tog nie die doel nie.
Ek kan nie dink dat enige iets in 'n karateklas wat voor ouers en medestudente gebeur as seksueel of onsedelik kan wees nie. Elke student het 'n GI aan en vroulike studente het dikwels 'n t-hemp en 'n ski pants onder die GI aan. Punt wat ek wil maak is dat dit moeite vir 'n afrigter is om onsedelik of seksueel te wees. Iets wat buite die konteks van 'n karate instruksie sal wees. Iets wat nie per ongeluk verkeerd verstaan kan word nie.
Ek het natuurlik nie al die feite tot my beskikking nie, maar ek voel dat daardie sogenaamde instrukteur stront praat. As dit onskuldig was, het daar niks daarvan gekom nie of elke tweede senior student of instrukteur sou moes bond staan om te verduidelik.
My mening, maar wat dink julle?
Breinvasbrand: Die belde voor swart staan as kyu bekend. Wat beteken kyu?
Breinlosbrand: Gerda was reg met Sita.
In my Jetsetter Tweeling se afwesigheid gaan ek 'n kort post doen.
Na die berig in die Beeld, waar 'n 8 jarige skoolseun raak gery was het ek begin wonder of vandag se kinders nog steeds padreëls geleer word op skool? Op skool het ons het elkeen 'n wielietjie gekry, en so was jy die bestuurder van 'n voertuig die een dag, en die volgende dag was jy weer die voetganger. Ek dink dit was in Std 1. (vandag graad 3)
By die huis was ons nooit alleen in die strate toegelaat nie. Wanneer ons oor 'n stopstraat / verkeerlig geloop het was ons hande altyd vasgehou… gelyk soos eendtjies in 'n ry. Ons moes altyd uitkyk vir motors. Ons was geleer dat jy nie agter 'n motor verby loop nie want jy is so kort niemand sal jou da sien as hulle uit 'n parkeering ry nie. Loop altyd op die sypadtjie, en oor zebra strepe. (in die goeie dae toe mense nog daar gestop het dat jy kan oorloop)
Die Ma van die 8 jarige seun kon nie genoeg kla oor hoe gevaarlik die kruising is nie. Sy blameer die skool, die staat, die Metro… almal en als! Maar waar was sy toe haar seun raakgery was? 3 Sekondes weg! Sy het aan die ander kant van die gevaarlike kruising vir hom gewag! Die seun het net ewe skielik weg getrek en met een helse spoed oor die pad gehol sonder om links of regs te kyk! Ja die bestuurder van die motor kon seker stadiger gery het, of beter gekyk het – sy is tog by 'n skool. Vandag se bestuurders voel ook soms 'n veer, jaag oral en maak al wat 'n stop straat is 'n komma!
Dit bring my by my vraag. Hoe kan dinge verbeter word? Gaan nog padtekens help? Hobbels by stopstrate sit? Mense beboed wat by skole jaag. Spesiale klasse oprig om kinders (en selfs ouer mense) behoorlik te leer hoe om die pad te gebruik? Dit gaan bietjie moeilik wees, veral as die taxi's ry net waar hulle wil!
Wie weet wat die teken beteken? (Dis nie 'n Suid Afrikaanse teken nie) Hint: Die teken kom in Kanada voor.